觀徐園金橘有感
作者：王洋
朝代：宋

paragraphs: 金丸不逐肉，聚族居士園。
此園豈不佳，百卉念已繁。
主人特愛重，列圍限兒孫。
歲晚甘液成，饋薦籩豆存。
楚楚小䍦欄，彌戴覆護恩。
向來叢棘中，豈不茂本根。
零落草木傍，未得依蘭蓀。
一朝被華藻，如奉貢篚尊。
輝輝黄金實，採摘勤加餐。
乃知物貴賤，得失同一原。
收用貴瑚璉，棄置輕邱樊。
臨風一感歎，相向無復言。